সময়ের সাথে তাল মিলিয়ে একদিন বড় হলাম। নিজের বাড়ি, বাবা মা, ভাইবোন সবাইকে ছেড়ে পাড়ি জমালাম ভাগ্যের সন্ধানে পড়াশোনার জন্য ঢাকা শহরে। যে মেসে থাকতাম সবাই খুব আন্তরিক আর ভালো মানুষ হওয়ায় অল্পদিনেই নিজেকে মানিয়ে নিলাম। এখানে সবাই উৎসব মুখর পরিবেশে রোজা রাখতাম। মেসেই তৈরী হতো সকল ইফতার আইটেম। এইভাবে নয় দশজন একসাথে ইফতারের আনন্দে ভুলেই যেতাম সারাদিন রোজা রাখার কষ্ট। তখন ইফতারের এই আকষর্ণীয় আয়োজনের জন্য সকল রোজা রাখতাম। তখন অবশ্য ভিডিও কলের সুবিধা না থাকায় বাবা মা বুঝতে পারতো না যে তাদের ছেলে রোজা রেখে দেখতে কেমন হয়েছে। তবু যখন বলতাম যে মা আমি সকল রোজা রেখেছি তখন হয়তো ছেলের শুকিয়ে যাওয়া চেহারাটা তার চোখে ভেসে উঠতো। হয়তোবা আড়ালে চোখের জল ফেলতো! তবে মা আমাকে তখন নিষেধ করতোনা কিন্তু বাবা বলতো ‘তুই বড় হয়ে নে, তারপর রোজা রাখিস’।